khistorydata/jeongjo-sjw-relations huggingface dataset:
정조 11년
沈豐之啓曰明日王妣殿惠慶宮問安何承旨進去乎敢稟傳曰右承旨進去
정조 11년
沈豐之啓曰通禮院禮貌官來言百官稟旨就次之意敢啓傳曰知道
정조 11년
昭寧園親祭祭報府亞獻官左議政李在協終獻官右議政兪彦鎬贊禮禮曹判書金履素典祀官奉常正洪樂淵園司守奉官李顯秀執禮修撰趙鎭宅執尊副校理宋翼孝大祝奎章閣待敎尹行任祝史副修撰李敬五齋郞副校理金履翼贊者引儀任希澤任藗謁者兼引儀鄭桓李孝達贊引假引儀許㬘李師益祭監監察南必錫李東野
정조 11년
行都承旨沈豐之坐左承旨李時秀坐右承旨趙衍德坐直左副承旨朴天衡坐右副承旨洪仁浩坐同副承旨南鶴聞坐直注書金孝建仕一員未差假注書趙台榮仕直事變假注書李羲觀仕
정조 11년
大駕在高陽郡宿所後翌日奎章閣政院玉堂藥房朝廷二品以上六曹堂上兩司長官宗親口傳問安答曰知道
정조 11년
丁未八月十七日卯時上還宮入侍時行都承旨沈豐之左承旨李時秀右承旨趙衍德左副承旨朴天衡右副承旨洪仁浩同副承旨南鶴聞記事官金孝建假注書趙台榮記事官李宗烈記注官承膺祚記事官李相璜金祖淳二提學李性源檢校提學吳載純直提學李秉模原任直閣徐鼎修鄭東浚待敎尹行任以次隨駕開門時至宣傳官跪告落燈止刁斗取稟上曰知道上曰武士入格領賞人召入時秀承命分付武士等進伏堦下宣傳官以次呼名頒賞訖命退鼓三嚴上具戎服乘馬出行宮詣五里程駐駕下敎曰來待父老使之進前時秀承命分付上曰民間疾苦與邑弊詳問以奏時秀承命出回奏曰遍問父老則邑弊民瘼已蒙天恩盡爲蠲減更無所達而本郡八面中三面果爲登稔至於沿江五面偏被水災未免告歉云矣上曰回鑾後當有別般施惠之道渠等退待事分付時秀承命出傳上曰入格儒武見方祗迎於路左下番翰林呼文科新來宣傳官呼武士新來祖淳金益彬等呼新來數帀訖上曰內吹二牌分給儒武使之盡日宴遊事分付時秀承命分付上進發由黔巖店至館基峴降馬入幕次改具甲冑命兵曹判書李𡊠具甲冑行軍令後廂禁衛大將徐有大率中軍以下軍兵先詣梁鐵坪上乘馬詣梁鐵坪訓鍊大將李敬懋禁衛大將徐有大御營大將金持默京畿監司徐有防開城留守李性源江華留守趙鼎鎭廣州府尹李泰永楊州牧使洪義榮竝具甲冑各率前陪札駐於路左上由轅門詣壇上降馬陞壇各營大將兩都留守先行參現兩邑守令分班參現各還信地宣傳官跪啓稟磨旗發放號令命敎鍊官放信砲一聲立訓鍊都監禁衛營招搖旗禁軍別將認旗各一磨訓將李敬懋禁將徐有大御將金持默禁軍別將李漢泰各率認旗單身馳馬赴壇前鳴金仆旗宣傳官傳云官旗過來各應聲向上立宣傳官發放曰各成方陣後自主號令行炊飯各應聲禁軍別將則以信箭先爲還送於本陣未及揮旗兩營大將徑先回還宣傳官跪啓稟兩營大將揮旗前回還一竝記過用暗令兩營大將回還時以駕前駕後遮絶禁將以別軍職李得濟差假兵房率壯勇衛遮絶訓將訓禁兩陣各卽應援宣傳官跪啓稟回信地號令駕前駕後壯勇衛各還信地上曰今此駐駕爲軍兵療飢也分付各營俾卽分饋且若使追擊士馬恐或有傷故不使追擊須以此意使各知悉又命守御兩將自主號令各成方陣宣傳官跪啓稟方陣號令命敎鍊官放信砲一聲立藍黃神旗禁軍別將認旗右一點各磨動點鼓吹擺隊伍喇叭訓局禁營龍虎營應砲應旗各成方陣守御兩營亦自主號令各成方陣各營竝放起火宣傳官跪啓稟壯勇陣號令命敎鍊官放信砲一聲立肄陣都認旗向外點點鼓點旗壯勇衛作隊將率旗鼓作隊軍趨至壇前鳴金止放信砲一聲立都認旗向各點磨動點鼓吹擺伍喇叭壯勇衛爲子璧作隊軍爲外壘合成方陣宣傳官跪啓稟擡陣行號令放信砲一聲立都認旗向外點點鼓點旗壯勇陣擡陣向各納十餘步鳴金鼓止鳴鑼坐息用暗令以壯勇衛不待壇上號令分門馳出圍逼京畿監司又命宣傳官梁埉率駕前駕後與壯勇衛合力圍逼仍卽各還本陣又用暗令以御前前排武藝廳衝突壯勇陣鳴金三下各退回信地上曰訓禁將以單騎馳進入侍宣傳官承命出分付李敬懋徐有大承命進前上曰卿等單身馳馬馬疾身健極爲嘉尙各賜豹皮一令敬懋等跪受而出上命宣傳官傳令于兩營大將曰訓鍊都監使中軍代主將司令只率馬兵一哨小前排禁衛營使中軍代主將司令只率騎士一番小前排竝排立於輦路駕過後以馬兵騎士作隊訓禁兩將率前排在後雙行護駕到弘濟院與壯勇衛作隊軍別隊馬兵交替後各還領本陣作後廂事分付上曰記過人拿入宣傳官承命分付禁軍別將李漢泰內禁將李邦鵬宣傳官李永喆以次拿入上曰禁軍將則不但師律至嚴禁軍馬逸幾至犯蹕常時如能檢飭豈有是也宣傳官則莫重傳命致有誤傳寧有如許道理乎上曰禁軍別將李漢泰削職前內禁將李邦鵬拿問重勘宣傳官李永喆汰去駕前下敎宣傳官承命分付上命侍衛諸臣宣饌訖上改具戎服乘馬進發至追慕峴降馬少住曰駕轎待令乎司僕寺官員進前奏曰幾至峴底矣上曰駕轎何其遲滯乎時秀曰今日大駕過追慕峴時駕轎不爲待令太僕擧行萬萬駭然當該陪進郞廳所當重勘而本院請推之外無他可施之罰何以爲之乎敢稟上曰僉正拿處可也出擧條上乘駕轎詣延恩門遞馬所降轎乘馬由崇禮門至敦化門外上曰留都大臣入侍賤臣承命出與領議政金致仁偕入進前上曰昨遣御製詩卿見之乎致仁曰臣果奉覽矣日吉辰良展謁陵園聖孝克伸而多日勞動聖體若何上曰一樣矣日氣連好無事回還是甚幸矣致仁曰下情不勝欣幸矣命退上曰宣傳官持標信解嚴駕入敦化門上曰守宮閣臣入侍賤臣承命出與判府事李福源偕入進前福源曰日氣連和回鑾萬安伏不勝欣幸多日勞動之餘聖體若何上曰一樣果無事回還矣命退駕詣協陽門降馬乘輿由宣化門還內諸臣以次退出
정조 11년
丁未八月十七日申時上御重熙堂坐直承旨入侍時右承旨趙衍德假注書趙台榮記事官李相璜金祖淳以次進伏訖上曰徐判府事緣何待命乎衍德曰以駕轎之不卽待令不勝惶悚方胥命云矣上曰京畿監司以口傳知事下批事分付該曹命退承史以次退出
정조 11년
丁未八月十七日酉時上御重熙堂承旨入侍時右承旨趙衍德假注書趙台榮記事官尹行任金祖淳以次進伏訖上曰惠慶宮進服加減歸脾湯十貼製入出榻敎上命入上言軸以次睿覽訖西部前宮任康聖彦景慕宮睿筆奉納事西部前萬戶崔雲興十條鎭弊事西部前訓鍊都監別軍官金昌運武備方略事西部寡女盧召史山訟事南部閑良金樂榮其父衛將承傳尙未收用事中部良人金振聲其父以玉堂引陪牌頭定配事楊州幼學具晩哲山訟事楊州幼學朴文有墓所蘆田見失事豐德孝寧大君子孫李尙春鎭安大君墳山改封豎遺碑定山直禁護事朔寧樂工保河宗成功臣子孫免役事懷仁幼學鄭東堡軍器願補事洪州幼學洪潤珏山訟事大興幼學徐正奎山訟事靑陽金鎭福畓訟事文義驛卒朴䪪不里等位畓見奪於民畓事羅州良人鄭國奎等壓良事靈光法聖沙工林有藩上言爲父訟冤事居昌見巖寺僧瑞熙爲父訟冤事新寧幼學皇甫緣等柒谷架山城倉還上革罷事靑松幼學閔成績等本府還穀移屬他邑事黃山驛民金應杓等復戶位田事黃州前守衛官李興白安樂峴守直事海州幼學朴履慶等本營還穀及禁御各軍保米勅需大小米以錢代納事長淵幼學姜載坤等世傳田畓見奪於勳府事鏡城幼學黃相采其父軍役頉免事鏡城幼學李世楷邑弊事茂山前萬戶康秉圭等梁永豐山之間設置烽燧事命書判付洪州進士金漢龜爲其父推榮事中部前觀象監判官金晉榮爲其父通計前仕事故學生元景游妻尹召史爲其夫追榮事晉州幼學鄭柱臣爲其祖贈職事成均館學諭安重默楊州幼學朴星漢幼學吳偉幼學尹勉遜竹山幼學申光斗利川幼學郭漢偉廣州幼學韓宗福幼學李承祖驪州幼學金得愚幼學朴致一東部幼學閔希孝幼學兪彦佑長湍幼學禹大述幼學金弘璧幼學李鉉裕積城幼學李基永開城幼學李命大西部幼學尹之五靑州業武朴成逵幼學鄭守謩忠州幼學權逴海美幼學李宜培瑞山幼學李晟源安峽幼學金聖濂鏡城前縣監孫碩周全義幼學金世烈加平幼學曺鳳振等爲其父加資事陽城幼學朴得根爲其父褒賞事春川幼學成瓚爲其曾祖加資事平壤私奴戊金得爲其上典李氏褒賞事楊根幼學兪埴公州幼學李相夏瑞山幼學任淸州幼學吳奎煥文義幼學申希祿等爲其祖加資事北部幼學李赫載免稅還給事前計士崔珪賜牌田結推給事長湍幼學黃默爲本府士人沈公濟旌褒事南平幼學鄭明欽爲故學生徐應祖旌褒事同福幼學河廷益等爲故孝子丁致業旌褒事泰仁幼學安錫命等爲潭陽故士人權得誼旌褒事鐵山幼學鄭趾顯爲其曾祖旌褒事全州幼學李聖伍爲同郡孝子李大成旌褒事公州幼學金斗燦等爲其鄕中金鳳善三世孝烈旌褒事幼學金得明爲本府幼學尹良佐旌褒事通津幼學閔禹鉉爲其先祖旌褒事京畿儒生趙漢璡等爲故大司成禹性傳旌褒事尙州幼學成載烈爲其先祖旌褒事黃海道儒生尹得履等爲忠毅公金文起竝享於忠穆公兪應孚祠事沔川幼學成鎭坤爲其傍祖成三問棹楔事長城幼學金敬徹等貞武公奇虔之祠賜額事漣川儒生南橚等爲麗季忠臣李陽昭腏享事文義幼學宋復圭爲故孝子吳尙健祖子孫旌贈事井邑幼學柳達元爲其祖旌表事忠淸道進士金世基等爲故校理成熺忠賢書院追配事嘉山幼學金習爲其父褒賞事泰仁幼學金尙採等爲故別提安義孫弘祿南皐書院配享事永川幼學金宗藩等爲忠定公皇甫仁臨皐書院躋配事永平幼學兪載健爲兪應孚延諡事全羅道儒生李陽脩等慕書院宣額事京畿慶尙全羅三道儒生李亨復等丹城道川書院復額事南部幼學崔敬心爲忠壯公李福男復戶出給事楊州幼學金河柱爲其曾祖孝行旌閭事大興幼學徐範禮爲其先祖褒贈事鐵山幼學盧賢祐爲其兄嫂旌閭事光州進士朴夏鎭等爲故忠臣柳彙進旌贈事江華幼學姜潊爲其先祖旌閭事京畿儒生李羲泳等爲柳宅南旌閭事長湍幼學吳泰來爲同郡李夏瑞妻金氏旌閭事義州私奴成男爲其上典金氏旌閭事大興私奴旕男伊爲其上典兪氏旌閭事鐵山幼學鄭久恭爲其祖母林氏旌閭事京畿儒生尹聖迪等同里朴九里褒異事西部閑良金再亮爲其祖先追配褒忠祠事加平幼學南宮稶繼後事長湍故學生朴厚根妻申氏繼後事仁同幼學申光縉爲其兄光復繼後事溫陽幼學趙榮臣爲其姪星逵繼後事驪州幼學李東淵爲其族姪宗翊繼後事柒谷幼學黃厚瑞爲其族姪尙鎭繼後事廣州出身宋世漢所生子推給事通津獄囚朴舜佐妻李召史爲夫稱冤事鏡城私奴己男爲其上典稱冤事平壤出身宋時哲換錢還推事新溪幼學李明垕安山幼學趙完相坡州幼學成德修康翎良人張世秋仁川幼學趙熙泰豐德出身朴尙洽等山訟事廣州幼學李昌永賜牌田土還推事驪州幼學尹致和先世舊基橫被侵禁事北部童蒙吳仁成爲其父承襲事中部觀象監判官金潚爲其父加資事命踏啓字仍命書傳敎曰上言回啓皆令限內爲之事分付各司擊錚供辭亦令明日內回啓事分付該曹該道又命書傳敎曰今番高陽郡射亭臨射時擧行將校軍兵雖有施賞之命而二巡全布自有應施之賞況本郡臨射係是稀有之擧弓矢人依例帖加成給畿校二人加資郡校邊將待窠首先調用事分付又命書傳敎曰兩日駐駕兼試儒武殘邑供億貽弊甚不些貽弊卽民弊不可無別般顧念之擧且聞時留庫只是五百包云據此邑力之凋殘可推而知南城已例雖難容議若其息肩之道明日令廟堂草記稟處召見父老亦已詢瘼駕過之後豈無恩澤楊州高陽壬寅以前舊還高陽乙巳條拯劣米特竝蕩減聞本郡幅員爲八面而沿江五面水沈爲害來頭俵稅申飭邑宰躬尋査報俾無白徵之患早欲下敎而待今幸行姑此泯默大抵今年農形雨澤過於周洽沿邑擧有汎溢之害況歲供在此等邑今年畿邑生蟹封進一款無論已捧未捧特許停免以示朝家均視之意事分付該道苟有不謹是惠未下究自有從後考察之擧不飭之道伯難免其責一體嚴飭命退承史以次退出
정조 11년
行都承旨沈豐之坐左承旨李時秀坐右承旨趙衍德坐左副承旨朴天衡坐直右副承旨洪仁浩坐直同副承旨南鶴聞坐注書金孝建仕一員未差假注書趙台榮仕直事變假注書李羲觀仕
정조 11년
還宮翌日大殿王大妣殿惠慶宮中宮殿奎章閣政院玉堂口傳問安答曰知道
정조 11년
藥房副提調沈豐之啓曰祗謁陵園聖慕克伸親試儒武群情胥悅連日移次向晩回鑾伏未審夜間聖體若何勞動之餘不瑕有損臣今日率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道慈殿慈宮氣候一樣卿則不必入侍矣
정조 11년
傳于洪仁浩曰都承旨馳詣宗廟永寧殿右承旨馳詣永禧殿奉審摘奸以來
정조 11년
沈豐之啓曰來二十一日朝參日次而以國忌齋戒頉稟之意敢啓傳曰知道
정조 11년
沈豐之啓曰來二十一日輪對日次而以國忌齋戒頉稟之意敢啓傳曰知道
정조 11년
傳于洪仁浩曰畿驛凋弊今年擧行甚多京驛猶有給米太之例今番則令該廳依其數分給畿驛俾得以蘇弊事分付該廳該道
정조 11년
傳于李時秀曰今番隨駕內吹兼內吹依例施賞
정조 11년
傳于李時秀曰軍士房承旨入侍
정조 11년
以前守衛官李興白上言傳于沈豐之曰第令該曹稟處
정조 11년
有政吏批判書吳載純參判李秉模參議曺允大右承旨趙衍德進啓曰京畿監司徐有防今陞資憲依例兼監司下批之意敢啓傳曰知道以李百亨爲副修撰李良會爲戶曹正郞李集命爲禮賓參奉洪徽河爲全義縣監京畿監司徐有防今加資憲加資事承傳兼京畿監司單徐有防
정조 11년
兵批判書李𡊠參判黃昇源病參議柳誼入直進參知鄭東浚病左承旨李時秀進副司直單金履素宋載經李勉兢知事單徐有防
정조 11년
以中官朴義民拿處傳旨傳于洪仁浩曰分揀
정조 11년
傳于趙衍德曰留院公事入之
정조 11년
以京畿監司啓本平山居幼學申炷擊錚辭緣査實馳啓事傳于洪仁浩曰閔哥旣蒙放申哥似無異同取考文案如非元犯卽爲放送事分付
정조 11년
以京畿監司啓本肅川居幼學金國柱擊錚辭緣査實馳啓事傳于洪仁浩曰旣有準捧之命則如是延拖者極爲駭然不可以所訴之猥越仍而置之卿其捉囚應捧人準給後勘律放送形止狀聞鳴錚人猥越之習亦不可不懲參酌科罪事回諭
정조 11년
以京畿監司啓本陜川僧世希等擊錚辭緣査實馳啓事傳于洪仁浩曰此事除良曾聞繡衣論列近見各人呼籲可訝之端不一而足此事不但四件內事該倅之濫刑濫殺不可無別樣査處令該道伯親執詳査狀聞事卿其文移事回諭
정조 11년
以京畿監司啓本仁川居閑良河龍璧擊錚辭緣査實馳啓事傳于南鶴聞曰事實雖未詳知若係等閒豈如是許久滯囚一籲再籲如是無難不可以事關四件內事一味聽施卿其參酌懲治本事如可決折卽爲嚴勘事回諭
정조 11년
南鶴聞以戶曹言啓曰毓祥宮尙宮以下及園屬賞格依判下擧行後別單書入之意敢啓傳曰知道
정조 11년
李時秀以兵曹言啓曰依下敎隨駕禁軍駕後禁軍及壯勇衛武藝別監內吹兼內吹標下軍兵等處設粥分饋之意敢啓傳曰知道
정조 11년
疊李時秀以兵曹言啓曰依下敎隨駕禁軍駕後禁軍及壯勇衛武藝別監內吹兼內吹標下軍兵等處設粥分饋之意敢啓傳曰知道
정조 11년
李時秀以兵曹言啓曰依下敎今番明陵昭寧園幸行時隨駕內吹螺赤及龍虎營兼內吹等處木綿依例施賞之意敢啓傳曰知道
정조 11년
洪仁浩以備邊司言啓曰傳曰兩日駐駕兼試儒武殘邑供億貽弊甚不些邑弊卽民弊不可無別般顧念之擧且聞時留庫只是五百包云據此邑力之凋殘可推而知南城已例雖難容議若其息肩之道明日令廟堂草記稟處事命下矣今此舊還拯劣米蕩減之擧實是民邑莫大之恩則在本邑與有榮幸而聖念洞燭其凋殘至以邑弊卽民弊爲敎苟可以有補邑力則敢忽對揚之道而以今經費無可區劃取考已例則曾有空日米劃給之事蓋此空日米卽守令遞易時廩餘會錄而無甚關係於京外經用本道各邑所在空日米中四十石特爲劃給於本郡以爲略補公用之地實合方便以此分付惠廳及本道道臣何如傳曰允
정조 11년
李時秀以訓鍊都監言啓曰依下敎衛內衛外將校軍兵等處設粥分饋之意敢啓傳曰知道
정조 11년
疊李時秀以訓鍊都監言啓曰依下敎衛內衛外將校軍兵等處設粥分饋之意敢啓傳曰知道
정조 11년
李時秀以訓鍊都監言啓曰依傳敎本局兼內吹三十名等處各木綿二疋式依例施賞之意敢啓傳曰知道
정조 11년
李時秀以訓鍊都監言啓曰依下敎本局別細樂軍十三名等處各木綿一疋式施賞之意敢啓傳曰知道
정조 11년
南鶴聞以訓鍊都監言啓曰今番幸行時隨駕將校軍兵及武藝別監壯勇廳軍等犒饋依定奪以乾物磨鍊分給之意敢啓傳曰知道壯勇廳校卒皆自本營分給係是無前之糜費此後自該廳分給可也
정조 11년
李時秀以禁衛營言啓曰依下敎衛內本營槍劍軍兼內吹及陣上將校軍兵等處設粥分饋之意敢啓傳曰知道
정조 11년
疊李時秀以禁衛營言啓曰依下敎衛內本營槍劍軍兼內吹及陣上將校軍兵等處設粥分饋之意敢啓傳曰知道
정조 11년
李時秀以禁衛營言啓曰依下敎本營細樂手十三名等處木各一疋式施賞之意敢啓傳曰知道
정조 11년
李時秀以御營廳言啓曰依傳敎本廳兼內吹三十名等處木綿各二疋式施賞之意敢啓傳曰知道
정조 11년
李時秀以摠戎廳言啓曰依下敎本廳隨駕招搖旗差備軍兵等處設粥分饋之意敢啓傳曰知道
정조 11년
疊李時秀以摠戎廳言啓曰依下敎本廳隨駕招搖旗差備軍兵等處設粥分饋之意敢啓傳曰知道
정조 11년
南鶴聞以刑曹言啓曰昨日動駕時黃海道海州居良女吳召史擊錚於衛外故取考其原情則以爲其夫瑞集去壬寅四月分亨夏謫去時聽亨夏切親人權榕之言作詩送于亨夏之罪同年八月定配於全羅道珍島郡金甲島矣翌年三月其夫告大逆仁邦之變被逮上京嚴囚禁府本事未決之前仍爲自裁故癸卯八月欲爲伸冤使其奴許無金擊錚而未蒙處分乞令其夫瑞集得脫罪名云矣取考曹上文案則其奴許無金癸卯九月以此事擊錚而本曹回啓以爲瑞集何等兇逆而因其徑斃王章未伸其爲失刑莫大於此而原情辭緣亦極陰兇此非愚蠢一奴子所能辦者必有指嗾之人嚴刑得情事入啓蒙允後其指嗾人瑞集四寸尙和六寸瑞儀四寸妹夫李哥等令道臣竝皆嚴繩則到今其妻不復懲畏乃呈諺書稱爲原情敢犯蹕路恐動天聽以冀其萬一僥倖者誠不勝痛惡原情勿施其罪狀自臣曹考律嚴處何如傳曰允
정조 11년
南鶴聞以刑曹言啓曰昨日動駕時西部居童蒙朴喜忠擊錚於衛外故取考其原情則以爲渠父朴聖樑以印僞造罪己亥年橫被惡名難明眞跡之冤已悉於前後供案中而渠幼而失母唯父相依渠父一自被囚生出無期啼叫濟活於圓戶之下徒事養獄一年二年莫之暴冤亟降宥典冀蒙天恩云矣僞造眞贓狼藉難掩各人供招明白無疑屢經審理已成鐵案到今年久之後求生不得變幻事實縱其稚子一籲再籲欲得僥倖於萬一者究厥所爲誠極痛惡不可以事係爲父每每曲恕原情勿施喜忠自臣曹參酌懲治何如傳曰允
정조 11년
南鶴聞以刑曹言啓曰昨日動駕時慶尙道三嘉居良人朴治大等擊錚於衛外故取考其原情則以爲本道右道三十一邑內十六邑以沿海邑田稅大同以米上納十邑以中山木花所生地以木上納居昌安義咸陽山淸等四邑以山峽大同則以布代納田稅則以木代納至於三嘉連峯疊嶂同是山邑鑿山開田亦皆麻粕木花本非宜土者而獨三嘉則大同田稅以純木上納故每當上納一境紛遑貿木於百里之外伏乞一依居昌等四邑例以布代納事均霑雨露之聖恩云矣今此原情乃是四件外事則其妄干天聽之罪不可不嚴懲作頭人朴治大自臣曹照法勘處而本事則係是民隱三嘉之爲嶺南山郡而土稅上納獨異於居昌安義咸陽山淸等四邑大同之竝以純木上納者未知緣何以然外邑事情有難懸空而遙度分付該道道臣査實狀聞後令各該衙門稟處何如傳曰允
정조 11년
南鶴聞以刑曹言啓曰昨日動駕時全羅道光州居良女高召史擊錚於衛外故取考其原情則以爲其夫白伐男卽景陽驛吏而本驛京主人金光澤締結奸吏掩置文書上京人回糧一不例給本驛糧料庫米光澤都食空虛且本驛察訪立馬時不給添價馬之未立至於五匹不分驛吏之良妻所生竝捧身貢作爲私用光澤符同前察訪李錫箕偸食馬價合爲二千餘兩故其夫呈訴營本官兩次刑配故昨年擊錚以聞特以査處蘇弊申飭本道爲敎而光澤誘引該吏圖出例關後又送其子請囑時任察訪報來刑曹乃以其父欺罔天聽謀陷官長罪定配穩城病臥配所特放其夫後金光澤貽害本驛之罪依律重勘所食錢文一一推給留回糧依前出給云矣取考査案則昨冬其夫伐男以此虛罔之說至煩天聽因傳敎行査本道而本道回移內別定査官以原情辭意逐條詳覈則其所爲供專出於誣陷察訪搆罪邸吏幸以得成則將欲要譽責償於驛屬之計且各人之供皆以爲伐男讎視官長結怨邸吏無人不言一驛騷擾伐男遠去驛屬安堵云云故本事勿施伐男自本曹照律定配矣今此高女春間綴拾其夫之謊說再次籲天故竝勿施覆啓蒙允略加勘治而其夫伐男之當初所坐罪狀不輕到配屬耳則今不可遽議疎釋玆又路上擊金敢動天聽者究厥情狀萬萬巧惡不可以迷劣賤女每每容恕原情勿施其猥濫之罪從重勘處何如傳曰允
정조 11년
南鶴聞以刑曹言啓曰昨日動駕時京畿廣州居良女李召史擊錚於衛外故取考其原情則以爲其夫具仁遠以闕門投石罪在極律而其時仁遠買食次往于南門外矣只以受糶民人中首題兩班之故自爲魁首六年牢囚今至死境乞令更査生出獄門云矣罪人仁遠首唱作拏投石禁門之罪承款結案而癸卯春今此李召史全沒事實鳴金稱冤故伊時本曹直請勿施矣因傳敎前後廣尹處往復究覈兩次覆奏又奉特敎自臣曹考閱原案論理更稟而批旨內近日草記竝爲載錄於來頭詳覆文案可也事奉承傳旨方具文案以待啓覆時擧行計料而李女之一意粧撰屢干天聽者誠萬萬無嚴若爾則同罪李漢城鄭始輝之家屬又當接跡稱冤其將一一聽理乎如此猥濫之類不可以爲夫訟冤有所參恕原情勿施其罪狀自臣曹考律嚴處何如傳曰允
정조 11년
南鶴聞以刑曹言啓曰昨日動駕時開城府居良人林大均擊錚於衛外故取考其原情則以爲渠輩三兄弟家計至貧擔負行商故經冬經春未聞家鄕消息而渠之妹夫高殷謙本府營吏多年隨行矣去月殷謙兄弟忽地逃躱後自本府推捉渠輩促納渠之名下錢貨故始知殷謙符同色吏暗借渠等名字而其貸用各庫債錢之數至於一千六百八十兩之多凡官債出給之法民人或有願貸者則別成冊子錄其錢數書其姓名着押踏印以憑日後乃是不易之規而渠輩元無成冊及着押之事其暗地假錄明若觀火且松營官債族徵之謬例卽一府民人難保之巨弊而營吏輩官債幻弄自古尤甚故年前成節目以吏爲名者不用官債之故借名之習良由是矣渠等橫罹命卒之時伏乞特垂雨露之恩使本營明査無着名瞹眛之狀以活無辜之命云矣松都官民之弊一則放債之專入吏手也一則徵債之遍及隣族也奸吏夤緣換名受食當捧之時暫且逃避則徵族之擧在所不已及其準捧事宿官易之後則依舊還案依舊受債以至於莫可救藥之境而今此高殷謙卽奸吏中之一也此若不爲嚴處何以懲一而礪百乎高殷謙分付本府卽爲跟捕刻期徵捧後照律勘配林大均兄弟處勿爲移徵之意一體嚴飭大均則以四件外事越例鳴冤極爲無嚴其罪狀自臣曹照法勘處何如傳曰允
정조 11년
南鶴聞以刑曹言啓曰昨日動駕時北部居童蒙張殷錫擊錚於衛外故取考其原情則以爲其父張運昌兵曹書吏隨行時壬寅春宗親府關文內恩賜奴婢田畓踏驗事旣有節目啓下故宮監朴廷臣今方下送馬牌與草料依例題給云云故依關文成送把上自尙瑞院出給馬牌矣厥後其父與廷臣當刑曹推捉之時不知何許人與廷臣附耳酬酢而亦不知何等說話矣及其査問之際廷臣以給賂其父圖出馬牌樣納招故其父倉卒受刑不能忍杖隨問誣服矣今則其父與廷臣同囚獄中者已三年問其前後曲折則廷臣以爲當初與我附耳酬酢者卽宗親府書吏千龍世也其時謂我曰汝以給賂運昌圖出馬牌之意納招而勿爲援引該宮則當使汝無罪而不難復差宮監云然則囑廷臣者龍世也囑龍世者該宮也究其根本則其父瞹眛蓋可詳知分揀放送云矣其父運昌之符同朴廷臣僞造把上圖得馬牌前後分利之狀箇箇自服於本曹推問之時則更無一毫發明之端而敢出死中求生之計今四月縱其十歲稚子乃以文案中所無之說至煩天聽故自臣曹已爲措辭勿施矣今又敢犯蹕路如是屢瀆者誠萬萬痛惡原情內辭緣勿施何如傳曰允
정조 11년
南鶴聞以刑曹言啓曰昨日動駕時開城府居良人李陽三擊錚於衛外故取考其原情則以爲蓋本府民人等目下難保之狀卽官債之散給於民間生殖取用及其期限本利竝爲備納則除留利條還給本錢故年久生弊或有死亡者或有逃躱者或有流丐者則侵及族隣未免橫徵丐乞之境而無依奸濫之類敢生移徵之心冒入校吏請囑受債末終侵徵害及平民以此之故平民不能安堵而奠居且官舍隨毁修補之時自古謂之惠民除役帖散給民間每張以四五十兩收納後永爲除役矣近年則謂之補役別隊每年一兩式疊徵於除役人等處此亦難支之弊伏乞特垂好生之德無至渙散之境云矣今此李陽三以四件事外猥瀆天聽至於蹕路之鳴金者誠極可駭其罪狀自臣曹照法勘處而本事則係是民隱直請勿施曾有飭敎大抵松都一府之收捧放下專靠錢債而收捧之政每患侵於隣族蓋以受食者盡是奸吏猾校之無食根挾刀筆之類而官債不可以不準捧故侵徵之害遂及民間一年二年今至莫可收拾之境者誠可謂末如之何矣若於給債之初自官府親執債簿抄出富商之願受者而懸保出給中間奸弊一切察禁則必無校吏輩唯意濫食侵及民間之事而納錢除役者之更入別隊近年以來不無其弊民間稱冤在所必至此一款亦爲嚴飭俾無如前襲謬定式釐革之意竝爲分付于該府守臣何如傳曰允
정조 11년
南鶴聞以刑曹言啓曰昨日動駕時全羅道咸平居幼學李養直擊錚於衛外故取考其原情則以爲渠之五次鳴冤不能以渠祖斗三效忠枉死水使柳濬掩跡枉殺之本事直陳之只以冤死二字爲說何能感孚天心而得蒙恩命乎濬則其子孫居京仕宦渠則遐土殘喘儻或無隱必有沮害事不成而禍立至故前後原情拔去本事今以一死自定始敢畢陳渠祖丁未九月拜結城縣監冬春之間騷說洶洶戊申二月濬以本縣能櫓軍元額外加定八十名事行關而不爲施行額外八十名能櫓軍用於何地之意防報則濬亦不敢更關加定翌月逆變作濬恐無朝令加定能櫓軍之說自其祖傳播而被罪乃爲先發制人之計搆聞朝家先殺其祖云又曰其母常泣語家人吾於戊申三月旬間與媤父同往結城衙中時見一船隻滿載內行若官行焉探之則乃水使別室避亂之行媤父使衙奴叱之曰平常之時帥臣何知有亂而先避衙眷乎若或亂作吾當論報上營矣過數日逆亂作濬必聞此言而含憤擅行先殺實爲滅口自脫之計云矣此是曾前五供中所無之言而今始發說者也能櫓軍加定事渠若現納其時關文則容或可以憑信而問之則無營眷避亂雖曰或有衙奴呼叱事係必無至於論報上營之說卽是藏諸內而不可發之外者尤何以竝及於船眷叱責之時有若當面數罪者然乎揆以常理全不近似大抵養直之爲其祖鳴冤本事已登乙丑審理使韓翼謩之別單李秉常李台重兩重臣之稱冤文正公李縡許其父爲門徒前後事端屢形書札者竝皆有明據以此終始一說猶足徵也伏況今三月曹草記批旨內其在審愼之道終難輕決待大臣造朝後日賓對時更爲稟處可也事傳敎特下則在渠道理惟當縮伏恭俟之不暇而屢瀆不已更煩天聽而今忽以兩款無憑據之說闖發於前供稱冤之外參之事勢揆以紀綱誠萬萬可駭不可以事係爲先置而不罪原情勿施養直自臣曹照法嚴勘何如傳曰允
정조 11년
南鶴聞以刑曹言啓曰昨日動駕時平安道陽德兔城鎭卒河健三等擊錚於衛外故取考其原情則以爲本鎭設置意有在焉粵在壬辰倭酋盤居北道也每踰雲嶺討掠於此地且丙子胡兵來到雲嶺則層巒撑空疑有伏兵數日逗留詳探無守後踰此雲嶺故其後朝家知雲嶺之爲要害處已去戊子創置管餉屯逮夫辛酉乃爲陞鎭則伊時民戶恰爲八百軍兵亦滿三哨庶有關防之備矣邇來百餘年之間屢値大荒民卒渙散至今餘存者不過三十餘戶而徭役則曩時八百戶所當之役責之於窮不能自存之氓若當大操則一家之內父子兄弟渾充盡赴故因此難支逃散相續將至罷鎭之境或革罷本鎭歸之於陽德縣或依柔院寧城等例四嶺之內劃付本鎭俾作獨鎭云矣河健三等之敢以邊鎭革罷與變通之事鳴金呼籲於四件之外者放肆猥越莫此爲甚其罪狀自臣曹爲先照律嚴勘本事則雲嶺之辛酉陞鎭時八百民戶三哨軍兵今不過三十餘戶徭役難支逃散相續云者係是民隱不可以猥濫置之於勿施之科令本道道臣査實釐革期有蘇殘奠居之效而擧行形止亦卽狀聞之意分付何如傳曰允兔城之今作等無人孰不知令道臣別究蘇弊之方論理狀聞可也
정조 11년
南鶴聞以刑曹言啓曰昨日動駕時京畿楊州居幼學金信潮擊錚於衛外故取考其原情則以爲其父天欽出陸未幾又承宥還之命而該曹防啓放還無期伏乞特命放送使矣祖矣父生得相面云矣當初天欽之所坐甚重有非尋常竄配之比前後赦典一不擧論曾因其子之呼籲輒下放送之成命而臣曹屢次覆難終不得奉行者專出於嚴隄防杜後弊之意則今不可以事係四件有所曲恕原情勿施金信潮猥越煩瀆之罪照法勘處何如傳曰依前下敎擧行
정조 11년
南鶴聞以刑曹言啓曰昨日動駕時西部居柳女擊錚於衛外故取考其原情則以爲其夫秉顯竄配於鍾城府而聞方有病雖欲往見勸藥防禁至嚴使其夫妻生前一見事特爲處分云矣秉顯以劇逆弘燮之弟緣坐發配亦從惟輕之典則其妻之敢請往見至煩天聽有若循例陳情仰干恩典者然近日隄防雖曰不嚴豈有如是之萬萬猥越者乎原情勿施柳女自本曹照律嚴勘何如傳曰情理姑無論以一人而一邊擊錚一邊上言於一日之內者極爲無嚴原供辭勿施卽其地方定配可也
정조 11년
南鶴聞以刑曹言啓曰昨日動駕時泮村居典僕婢順愛擊錚於衛外故取考其原情則以鄭盤奉殺獄根因昭載於黃興坤屍帳中今不必覶縷而殺獄出於乙巳二月二十五日翌日乃寒食日也渠夫金光得及其弟就成方在母喪同往墓下初不聞知矣元告指爲干連就成隨卽逮獄光得又已捉囚若經推覈則不待更辨洞若觀火亟令該曹從公明査云矣此獄之尙未究竟實由於金光得之逃避旣有三堂各具意見論理稟處之判下而光得今纔跟捉姑未推覈則事關殺獄干連甚緊而逃躱十朔就捕屬耳敢生掉脫之計縱妻呼籲至於蹕路之鳴金者究其情狀萬萬痛駭而旣曰爲夫雪冤勘罪一款姑爲安徐原情內辭意置之何如傳曰允雖曰爲夫就囚未幾便卽呼籲極爲猥越自本曹參酌懲治原文案從速稟處可也
정조 11년
南鶴聞以刑曹言啓曰昨日動駕時東部居良女鄭召史擊錚於衛外故取考其原情則以爲其夫金仁澤本以至貧之人借接於安巖洞他矣農幕而金占福文龍甲等亦以無家之類來接各房矣昨年正月龍甲與占福妻玉召史鬪鬨毆打玉女致死之前龍甲先機逃躱而渠夫以干連捉囚蓋龍甲以殺獄正犯遠遠逃走則何時捉得未可的知龍甲旣未捉得則雖久囚其夫無所用爲一年二年究竟無期則徒守囹圄必至瘐斃而後已若曰其夫於此獄有干與之端云則觀於屍親及證招可燭其不當若曰正犯未捕前干連有難遽放云則干連之得放反不如殺人者之每被疎釋歷數京外豈有如渠夫之不生不滅者乎渠夫素多疾病中添得毒感一縷之絶迫在朝夕乞下處分生出獄門云矣干連旣與正犯有異則未必許久囚推而至於金仁澤則以元犯文龍甲之在逃兩年滯囚尙未究竟誠如其妻所訴龍甲就捕姑未可必則仁澤滯獄將無窮期若或至於病斃其在情理不無可矜而亦恐有違於前後欽恤之飭敎今此金仁澤自臣曹可信人處姑爲保授以待結末逃躱罪人文龍甲更爲嚴飭捕廳使之從速跟捕何如傳曰允文龍甲尙不跟捕捕廳事極爲駭然使之定日捉納又復愆期該大將論罪首校定配可也
정조 11년
南鶴聞以刑曹言啓曰昨日動駕時八江民人金在深等擊錚於衛外故取考其原情則以爲無賴之輩敢生網利之計以除民役奉御供等說誣訴京兆創出氷稧以除民役論之紫門監氷政古使江民伐氷納氷慮其役重區劃馱價民皆便之自氷都庫之出後謂江民之免役更出他役倍蓰於納氷之時此非除民役也以奉御供論之渠以無受價自備爲藉重之資而駄價不啻優於載氷雖伐氷亦將有剩況御氷何等重大而創法外之都庫使自備而替當舍自來之庶民取此輩之餘利哉此乃添御供也曾於戊子有怪鬼之輩指嗾宮房締結典僕創出都庫矣朝家察其奸矯其弊竄其魁刑其徒十行絲綸明若日月大抵氷者不可無於夏序而當暑魚肉無是則餒故東西氷庫及紫門監所藏御廚供奉朝臣頒賜猶患不贍則不可遍及於海上擧網之舟都下鼓刀之肆故私氷庫自成廟朝以特敎創開人多效嚬廣而無禁者爲其魚舟肉肆之賴而不至腐傷也渠等俱以氷魚作爲生業矣今此氷稧禁三江之私氷創一處之八庫故八江之民皆至廢業都下魚肉亦皆絶貴哀此沿江船人及滿城市民偏被氷都庫之害將至於失業渙散之境氷稧之人作奸行惡甚至於諸處氷庫募軍毁破拔石塡土又於解氷之時魚舟之拾載氷凘者謂以犯禁誣訴推捉移送法曹或杖或贖有百弊而無一益故江民皆願復三丈之氷役以免防內之役及氷魚船諸民私氷庫衆人亦皆自願自當伏乞永罷氷都庫以重邦憲以祛民瘼使失業衆庶得以復業安堵之地云矣氷稧創設一年未周民間稱冤八江同然槪以御供藉重本自猥越衆人失業亦復多端而最是氷價踊貴魚舟肉市之易致腐傷其害將至於都下民人夏節腥胃之難而利都歸於十數牟利輩都庫專賣而已臣蓍東昨春以備堂承特敎與諸臣會于籌司分掌回啓之時預聞末議於氷稧事以合井以下勿爲竝禁之意覆奏蒙允且於昨年九月行副司直金履素爲本曹判書時因北部幼學姜慶煥上言回啓判付內有判堂旣兼貢市堂上別具意見論理草記之命而履素旋卽移職未及擧行矣氷稧之旣設旋罷雖曰有弊江上衆民之一口稱冤非特私氷十數家失利偏係之私言而當初設稧旣是定奪之事則自臣曹有不可容易決折令備局更爲稟處何如傳曰卿旣兼備局有司之任明日指一草記可也
정조 11년
刑曹啓目擊錚罪人孫召史原情云云所供如此上裁何如判付啓令道臣詳査狀聞爲良如敎
정조 11년
刑曹啓目擊錚罪人崔召史原情云云所供如此上裁何如判付啓昨於道傍見其鳴錚之狀渠供中結褵數朔云云蓋非誣罔而原文案曾所稔知雖無更覈之事求生必死政爲此獄準備更令道臣別出意見詳査狀聞後稟處爲良如敎
정조 11년
刑曹啓目擊錚罪人白太德原情云云所供如此上裁何如判付啓令道臣詳査狀聞後稟處爲良如敎
정조 11년
刑曹啓目擊錚罪人劉城原情云云所供如此上裁何如判付啓詞證之不備實因之相左誠如渠供是隱則足爲稱冤之端而同推之無端闕推瞞報營門又何委折竝令道伯除尋常詳査狀聞爲良如敎
정조 11년
刑曹啓目擊錚罪人吳召史原情云云所供如此上裁何如判付啓令道臣詳査狀聞後稟處爲良如敎
정조 11년
刑曹啓目擊錚罪人金甲龍原情云云所供如此上裁何如判付啓同罪之人旣已蒙放渠之呼冤不是異事一體放送爲良如敎
정조 11년
領府事鄭存謙箚曰伏以禮展陵園日吉辰良百靈衛護鑾蹕穩旋聖慕克伸玉體冞康下情欣祝曷有其旣仍念臣縷喘雖延左癱已痼涼節漸深危症復㞃樞銜祗肅無以自力稽謝至此日夕兢惶況今幸行經宿兩宵是豈臣子息偃之時哉隨參陪扈之列已矣無望其所以量力自效唯在於舁伏路左瞻望羽旄少伸其區區之忱而目下病狀末由蠢動欲起還仆竟闕趨造拊躬自悼生不如死臣兩載床簀積廢常禮而顧以已廢之疾每當闕禮輒煩陳箚則殆無已時將歸屑越之科實有僭猥之懼秪自泯伏惶恐俟勘今玆闕禮尤切悚惕一味昧然冞增罪戾玆不得不冒犯瀆擾仰請譴何伏乞聖明重勘臣前後闕禮之罪以肅朝綱以安私心不勝幸甚取進止答曰省箚具悉卿懇情節尙爾彌留殊庸悶慮卿其安心勿辭益加愼攝仍傳曰此批答遣史官傳諭于領府事
정조 11년
判府事徐命善箚曰伏以禮展陵園慕伸羹墻天氣淸和鑾蹕穩旋區區下情不勝蹈忭之忱伏聞昨日回駕時轎輿未及待令至有喉院請罪該官之擧臣心驚懍姑置勿論揆以國體朝綱此實前所未有之事苟使臣平日董飭誠得其方則似此按例應行者豈如是怠慢稽忽哉退自候班泥首俟勘史官臨宣聖敎開誨備摯煩瀆是懼不得不冒歸私次而第伏念臣於本寺居職最久負罪滋多雖荷聖度偏覆郵罰曲貸而至於今番擧行關係尤重決不容一味倖逭大損法紀玆將短箚仰暴衷懇伏乞聖明亟降威譴以爲人臣失職者之戒千萬幸甚取進止答曰省箚具悉卿懇駕轎之前進旣因特敎至於轎子自有信地穩旋之餘何必覓疵卿其安心勿辭仍傳曰此批答遣史官傳諭于徐判府事
정조 11년
領敦寧洪樂性箚曰伏以祗謁陵園克伸聖孝日吉辰良回鑾萬安玉體康寧於三日勞動之餘欽頌歡忭曷有其極第伏念百僚輿儓莫不奔走于邁率職效誠而況臣職忝保護之任者獨自晏然在家莫重陪扈之班守院之命俱未趨承雖緣疾病之危劇莫伸犬馬之微忱其爲癏官隳分罪無所逃伏不勝惶隕悶蹙之至今臣獲蒙洪恩數日療治幸脫危急之境僅得回甦之路尙多餘症時有劇歇宛轉床笫轉側須人不得郊迎羽旄且闕庭班起居義分都虧情禮俱缺伏枕震悚罔知攸措玆敢短章自列伏乞聖明亟降威罰治臣曠職闕禮之罪以警具僚焉取進止答曰省箚具悉卿懇愼度聞已向差益存少愈之戒俟間造朝仍傳曰此批答遣史官傳諭于領敦寧
정조 11년
司諫李身晦疏曰伏以臣百無肖似自量已熟跧伏鄕野隨分飮啄不足爲有無於臺端久矣加以犬馬之齒已踰六旬疾病侵尋便成癃癈前後恩除承膺絶罕逋慢之誅無所逃於日月之明而臣亦有秉彝之天則豈敢爲自占偃便之計甘作孤恩負國之人哉今於逖違天陛之餘猥承馹召之命竭蹶䟎進以供一日奔走之責是臣之職耳本月十一日强策病軀扶舁登程行到半日舊患痰症忽復添發兩膝疼痛忍耐不得轉輾旅店食飮全却氣息澟綴若不保時刻者然此固臣十數年貞疾也承虛挾發則不能屈伸作一籧篨跬步之間末由蠢動輒踰時月然後姑乃少定以此病狀萬無前進之望百爾思量進退維谷玆敢縣道封章少控危衷伏乞天地父母俯賜慈諒亟遞臣職因治臣罪以肅朝綱以安私分不勝幸甚臣於乞免之章不宜贅及他說而目下刑政竊有所憂慨者噫世道乖敗亂逆層生至於今番堤原獄事而極矣以大臣之獻議聖敎之酌處觀之募人聚黨指日擧事之招畢露於鞫庭其所排布有非鄕曲愚蠢之徒所自辦得者其窩窟根柢必爲嚴覈然後可以打破殄滅無復日後之慮而每以我聖上好生之德一從寬典而處之奸細不逞之輩無所懲畏前後兇逆一串貫來者未必不由於此也獄情嚴祕臣在遐外雖未得其詳而區區憂慮不無先事之戒敢此尾陳伏乞亟從三司之請更使嚴鞫究竟得其窩窟永絶根本焉臣無任瞻天望雲屛營祈懇之至省疏具悉勿煩爾其勿辭上來察職
정조 11년
掌令吳著疏曰伏以臣本以孤弱之縱濫廁侍從之列淸朝耳目固知不稱而曾於十年之前橫被銓郞之侵斥至有分付下隷勿使行公之擧臣之僇汚臣名雖不足惜而其爲羞臺閣而辱朝廷無復餘地矣自是厥後退蟄鄕廬加以疾病奄奄狗馬之齡已迫八耋一縷未絶萬念都灰間有除名每卽恩遞一疏仰暴迄未有階今於夢寐之外忽膺柏府之銜馹召遠降蓬蓽動輝臣雖宿疾添加無望自力而感激恩造不敢逡巡忍死登道扶舁寸進非不欲一肅天陛以伸叩謝之忱而顧臣所遭萬無抗顔之勢豈敢以歲月之稍久冒沒承當自處以風憲之職哉玆敢來詣闕外短章自列伏乞聖明諒臣必遞之義哀臣垂死之命亟許鐫改以安微分焉臣旣乞免不宜贅他而事在目下憂憤倍激敢此尾陳惟聖明垂察焉今玆原獄之究覈未竟寬典遽施六賊梟示之命縱出於牖衆警惑之聖意而其餘酌處諸囚皆是萬無一生之類也臣纔從下土雖不知某招之如何某援之如何而伏覩朝紙之所出者則天地之間窮凶絶悖孰有加於此者哉雖曰鄕曲愚蠢之徒生此排布嘯聚之計者苟非窩窟深固根柢糾結則渠安敢若是其叵測哉今乃不思到底窮覈或梟示而止或竄配而止至於放送者亦有之此國無法也伏願穆然深思廓揮乾斷梟示諸賊亟行孥籍之典酌處諸囚更加究覈之道焉嗚呼今年大水可謂極備之災也竊幸禾穀向熟稍有登稔之望而奈彼旱田獨被大無之厄來麰之腐傷於畦隴者或無甔石之所收根耕各穀擧皆消融於四朔之霪霖霜令已近更無成實之望而至綿農尤被慘凶畿湖諸邑在在皆然臣於在途之日目見實狀之如此而農民老少至有擁馬而流涕願以此狀轉達於朝家旱田給災雖無舊例而民間哀矜之情合有垂恤之道伏乞俯詢廟堂亟講蠲濟之政焉臣無任激切省疏具悉勿煩旱田雖不給災綿稅自有參施之例疏辭令廟堂稟處爾其勿辭察職
정조 11년
丁未八月十八日辰時上御重熙堂右承旨入侍時右承旨趙衍德記事官金孝建尹行任金祖淳原任待敎李崑秀偕入進伏訖上命書傳敎曰移陣還陣所係至重觀於今番守禦陣未及迎駕而前此移陣之無時從便爲之可以知之若以嚴鼓爲準勢必未及又以嚴前爲準則殆無指的此後陵幸時守摠留陣京擧動時禁御留陣進陣節次令兵判商議各營指一草記上曰北伯何間辭朝乎崑秀曰晦間下往矣命退諸臣以次退出
정조 11년
丁未八月十八日巳時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰召見本郡父老已例猶未分明記憶未果下敎矣今日取考前例經宿地方士庶年七十給食物八十加資再經行幸者竝加資予亦於年前倣用此例況本郡則御極以後屢次經宿昔陪先朝亦已經宿不可但以再經言本郡士庶年八十人加資七十人給食物原居而及瞻先朝丁亥年經宿動駕人依再經動駕例一體加資昭寧園地方在楊州豈可一爲一否且於昔日陪駕經宿之地也加資食物依高陽例爲之事分付兩邑必有朝官此則異於士庶在前老職皆有區別皆以七十以上擧行事分付又命書傳敎曰墓在近地方洪奉朝賀墓遣官致祭祭文當親撰矣以此分付該道命退承史以次退出
정조 11년
丁未八月十八日未時上御重熙堂軍士房承旨入侍時左承旨李時秀假注書趙台榮記事官李相璜金祖淳以次進伏訖上曰畿營營吏尙今待令乎時秀曰然矣上曰生蟹盡爲蕩減雖有已捧處俾各還給毋或惠未下究之意申飭以送可也命退承史以次退出
정조 11년
丁未八月十八日三更上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上曰入侍緣何遲滯乎仁浩曰史官未卽詣閤故然矣命書傳敎曰此輩近來全沒畏怯雖以今日言之入侍命下之後承旨注書則詣閤已久翰林則爛睡終不上來以致入侍之許久遲滯釋褐未幾無嚴如此其漸不可長況一番隨駕便卽昏倒如此無筋力之人將焉用哉翰林李相璜金祖淳竝令該府拿問各別重勘以懲日後上曰金虎門留門兼春秋使之入來賤臣承命出傳上曰兼春秋催促入來賤臣承命出回奏曰姑未入來矣上曰兵曹入直郞廳以假兼春秋使之入侍賤臣承命出與兵曹佐郞李益洙偕入進伏上曰此留門上下番翰林卽爲出送藝文館下吏一竝捉囚雖政院下隷無或往見事分付賤臣承命出傳記注官承膺祚進伏上曰李宗烈何不入來乎膺祚曰出去旅邸故姑未入來矣仁浩曰兼史一員趁門限出去仍直朝房乃所以預備而今於上下番拿處之後入侍有命初不待令事甚駭痛當該兼春秋所當重勘而本院請推之外無他可施之罰何以爲之乎上曰拿處可也出擧條命書傳敎曰擊錚公事皆令今日書入而刑曹則入啓畿營則尙無動靜極爲駭然當該道臣從重推考又命書傳敎曰洪奉朝賀墓旣有致祭之命廣州府尹李泰永爲獻官致祭日受香執事官以隣近邑守令塡差以除廚傳之弊事下諭于本道監司命退諸臣以次退出
정조 11년
洪仁浩啓曰御營廳千摠有闕今過三日尙不出代事甚未安當該大將依定式推考警責何如傳曰允
정조 11년
南鶴聞啓曰大司憲鄭好仁執義洪聖淵掌令吳著權坪持平沈銖吳彦敎牌不進監察茶時之意敢啓傳曰知道
정조 11년
趙衍德啓曰吏曹假郞廳來言御覽官案修正次請出矣敢啓傳曰知道
정조 11년
傳于南鶴聞曰三日郊幸勞苦旣多衛內及陣上諸色軍兵皆有原賞格惟挾輦槍劍軍無施賞之例渠輩豈無向隅之歎乎再明日訓將則訓鍊院試放禁將則南別營試放一中以上別單書入將官則瑞蔥臺已試射勿論近仗軍士亦於明日中日廳入直兵曹堂上試放一中以上一體書入事分付
정조 11년
傳于李時秀曰都承旨入侍
정조 11년
以李相璜金祖淳囚單子傳于洪仁浩曰雖令捧供供辭不過日渴睡渴睡亦有許多般時値夜深若能聞卽上來豈如是遲滯乎似此罪過皆從放恣中出來上番則直處稍間本是殘骨猶可說也下番所爲尤極痛駭何必推問後照律竝施不應爲事理重之律放送在直猶不讀書每講居不居家決知無折節下工之理收敍間使之逬處城外各別攻業以爲來頭應講之地
정조 11년
南鶴聞以景慕宮提調意啓曰今因康聖彦上言有依前定式爲之之命同墨本自本宮卽爲推納依例奉安之意敢啓傳曰知道
정조 11년
南鶴聞以戶曹言啓曰梁哲坪被傷田所出禾利價磨鍊啓單子中摠戎廳吹鼓手李福昌所耕木花田朝前耕內被傷五分一禾利綿花二斤半價錢二兩五錢粟田朝前耕內被傷十分一禾利粟二斗價錢二錢拔去後其餘各人等處依前啓單子分給之意敢啓傳曰知道
정조 11년
洪仁浩以兵曹言啓曰今番幸行時隨駕將校軍兵各差備等犒饋依定奪以乾物分給之意敢啓傳曰知道
정조 11년
洪仁浩以司僕寺一二提調意啓曰依下敎黃海道貰把驛子六名處木各一疋式施賞之意敢啓傳曰知道
정조 11년
南鶴聞以備邊司言啓曰卽見咸鏡道鏡城幼學李世楷上言則以爲臣矣身去辛丑三月受差本邑大同鄕所其時判官身故而以本邑元續田漏結自首不報自監營催促故招問色吏則以爲巡營關文昨年十月來到餘結摠數旣有抄出云故以此元田二百五十一結零續田一百三十結零修報矣其後壬寅夏等文書回下中正四升正五升紅花熟麻田稅鹽價白大口等出役加付於會錄本官更査其加付委折則本邑衙祿位畓八十五結四站公需位田一百三十八結合二百二十三結元非收租之數而竝錄於甲申詳定田結都摠數中而每年收租文書則右項二百二十三結直爲儲置勿復論理只以實收租摠見錄境內田結比之收租數則二百二十三結自歸餘結固知誤報之由勢沒奈何元續田文書一一査櫛則元田八十結零落漏故以此充補其外一百七十結零果爲加報而自辛丑以後加報田摠收租正四升布等各種六年虛留而此後每年虛留亦無責出之處雖欲自當貧民萬無充補之勢一邑之力欲爲擔當年年虛錄無所區處加報摠數從實除減於京司及監營會付中收租各種一竝除減爲辭而判付有招問査覈以聞之命矣依下敎招致李世楷更加詰問則所供一如上言內辭緣係是四件之外所當勿施而事關民隱宜卽釐正蓋此收租之加錄實由漏結之誤報而緣渠一人之罪永作一邑之弊則畢竟侵徵將歸民間決不可仍以置之而莫重公結有難以一張呼籲輕許頉給卽令道臣詳覈眞僞今年磨勘前從實報來以爲稟處之地何如傳曰允
정조 11년
南鶴聞以訓鍊都監言啓曰本局局別將梁塤身病甚重勢難察任改差何如傳曰允
정조 11년
南鶴聞以鑄錢所言啓曰本所郞廳宋持敬有頉代戶曹正郞李良會差下使之察任何如傳曰允
정조 11년
洪仁浩以禁衛營言啓曰依傳敎隨駕本營兼內吹三十名等處各木二疋依例施賞之意敢啓傳曰知道
정조 11년
洪仁浩以禁衛營言啓曰隨駕本營將校軍兵等處依定奪乾犒饋磨鍊分給之意敢啓傳曰知道
정조 11년
洪仁浩以御營廳言啓曰本廳隨駕將校軍兵等處依定奪乾犒饋磨鍊分給之意敢啓傳曰知道
정조 11년
洪仁浩以守禦廳言啓曰今番隨駕招搖旗差備將校軍兵等犒饋依傳敎以乾物磨鍊分給之意敢啓傳曰知道
정조 11년
洪仁浩以摠戎廳言啓曰今番隨駕本廳招搖旗差備將校軍兵等處依下敎以乾犒饋磨鍊分給之意敢啓傳曰知道
정조 11년
南鶴聞以刑曹言啓曰因江民金在深等擊錚曹草記批旨內卿旣兼有司之任明日指一草記事命下矣氷稧爲名本非江民之所願乃是京中牟利輩都執專利之計而欲掩龍斷之跡巧爲藉重之言一則曰奉御供二則曰除民役御供之責于私稧名目未免苟艱民役之謂以除減防徭不啻倍蓗則以公以私有害無益且以切於民生日用者言之夏節魚鮮之貴賤一視氷價之多寡而懸房肉肆亦皆惟氷是須今乃禁諸處沿江之藏創一丘八庫之稧物多寡懸殊價貴賤隨之以數少之物入專利之手都庫而刁蹬之氷價踊貴比前未知爲幾倍則漁商之廢業京肆之失利不言可知而八江民人之伐氷負氷免役出役衆口同聲一辭稱冤自初至終百十爲群或呈於法司聽訟之庭或訴於諸宰赴公之路乃至有昨今年三次擊錚之擧事雖猥越亦必有所由而然今若罷其稧名還其役法以正事面以副民願恐合事宜而旣設旋罷實有銷刻之嫌隨訴聽理亦長濫褻之習自臣曹有難遽爾決折上裁何如傳曰弊旣如此則何嫌銷刻依草記施行可也
정조 11년
南鶴聞以刑曹言啓曰因西部居柳女擊錚曹草記批旨內以一人而一邊擊錚一邊上言於一日之內或請求見或請蒙放極爲無嚴原供辭勿施卽其地方定配可也事命下矣今因罪人妻之原情若許其地之同配則是從其願也非所以罪之也此後他罪人家屬皆願往見者必當接跡而起放肆猥越將無所不至隄防漸壞之慮無俾易種之義俱不可不念柳女他道遠地定配何如傳曰此與應坐散配有異同配一處無關於隄防依前下敎擧行可也
정조 11년
南鶴聞以義禁府言啓曰李相璜金祖淳等竝施不應爲事理重之律放送事命下矣李相璜金祖淳以不應爲事理重律各杖八十收贖奪告身三等放送之意敢啓傳曰知道
정조 11년
洪仁浩以義禁府言啓曰時囚罪人李相璜金祖淳等囚單子放送事命下矣李相璜金祖淳卽爲放送之意敢啓傳曰知道
정조 11년
戶曹啓目粘前計士崔珪上言內辭緣置之令攸司科治何如判付啓功勞果何如則推給宜當科治何謂若知所重寧忍於丙子年平復賞典豈敢如是回啓乎如卿者爲判度支則予之經痘時賞典皆將以屬公爲請事之寒心莫甚於此豈料今日以丙子年直宿賞典事有此見格之擧此莫非予怵然處如是下敎之後卿豈可晏然行公極爲駭然爲先削職爲良如敎
정조 11년
戶曹判書前望單子入之徐有隣落點
정조 11년
吏曹啓目粘晉州幼學鄭柱臣上言內辭緣今姑置之何如判付啓該曹之尙不回啓足爲稱冤之端不爲因以子孫之呼籲置之依願施行爲良如敎
정조 11년
吏曹啓目粘洪州進士金漢龜上言內辭緣臣曹不敢擅便上裁何如判付啓回啓之尙云未下極可訝也依願施行爲良如敎
정조 11년
吏曹啓目粘陽城幼學朴得根加平幼學曺鳳振全義幼學金世烈等上言內辭緣令各該道臣査實狀聞後更爲稟處何如判付啓朴得根父彬恒年過九十有子五人積善種德病者濟活死者收埋饑者賙救貧者助婚可謂善人也旣登於邑人之狀又入於繡衣之行則未可以失實言特付同推以示朝家優視之意曺允奭金必環等段皆是八十九十之人漏資旣如是丁寧則若令更査曠費日字老人之事有不可知綜核之政不必施之此等處特以加資爲良如敎
정조 11년
刑曹啓目粘向前宋時哲上言內辭緣臣曹照法勘處何如判付啓下送該道詳査嚴處爲良如敎
정조 11년
刑曹啓目粘向前李召史上言內辭緣臣曹照律懲治何如判付啓下送該道處置爲良如敎
정조 11년
禮曹啓目粘慶尙全羅京畿三道儒生李亨復上言內辭緣臣曹不敢擅便上裁何如判付啓依回啓施行遣官致祭以示朝家崇報之意獻官以道內侍從守令差定待香祝下送卽爲擧行事分付爲良如敎
정조 11년
漢城府啓目粘仁川居趙熙泰上言內辭緣照律嚴勘何如判付啓依回啓施行爲旀昨年覆啓雖未啓下依此施行爲良如敎
정조 11년
刑曹啓目粘楊州居朴星漢上言云云姑待本道狀聞後擧行何如判付啓姑先依願施行分付該道原成冊拔去爲良如敎
정조 11년
戶曹啓目粘北部居李赫載上言內辭緣置之何如判付啓更考混罷委折如果猥越依回啓施行爲良如敎
정조 11년
吏曹啓目粘竹山居申光斗等上言內辭緣竝依此施行何如判付啓依回啓施行爲有矣乙未年年七十人之前此因上言皆除壽職一伊年有推恩之擧而見漏也今不可異同亦不必窮査群老中計年乙未爲七十歲者一竝依願施行其餘卽授郞階爲良如敎
정조 11년
守禦使金鍾秀疏曰伏以天氣晴暄廻鑾萬安下情歡忭曷有其極臣於昨日還宮後候班始伏聞追慕峴轎輿不爲待令事臣不勝惶懍之至苟使爲提調者董飭有素則擧行之稽忽寧或至此況臣於還宮時自留陣而爲先廂路由本峴臨時提飭不無其道則失職之罪元無隨駕不隨駕之別玆敢短章自劾伏乞聖明勘臣罪犯俾國綱肅焉抑臣於留陣時事至今追思不覺心寒而骨顫藉曰從前謬例爲慮信地之久曠而嚴鼓爲準旣無朝家定式則師陣失律罪在罔赦縱荷天地父母曲貸之恩至命記過蕩滌而臣之震剝懍慄覓死不得則有不敢以已蒙恩貸頃刻自安昨今閣班雖緣情急承候冒沒進身而有罪未勘無地自容惟願亟被大何以嚴師律而猥越之極亦不敢縷陳臣於此尤不勝惶恐臣無任銜恩戴罪震慄戰灼之至以金鍾秀上疏傳曰前進旣因特敎移陣事勢亦然此非如是引義者原疏還給
정조 11년
京畿監司徐有防疏曰伏以聖慕克伸於陵園玉候冞康於信宿天氣淸朗鑾蹕穩旋臣民聳忭曷有其極竊伏念今番盛擧在古罕覯値肅祖流虹之日展誠仙寢臨寧考駐鑾之郡寓感宸翰集文武而試才召父老而詢瘼謠騰一豫恩遍兩邑以此時爲方伯者曁長吏民庶爭瞻羽旄之美欣聽笳鼓之聲奔走周旋與有榮幸至於一路迎蹕之需比常例已蠲八九到底莫非德意擧行自無難事在臣有何毫末勞勩之可記而嘉奬旣勤於十行寵擢仍侈於八座臣於是惝恍震越莫省其所以也噫臣本無似遭遇聖明緋袍金帶敡躐已驟淸貫華銜兜攬殆遍而顧其年則纔及一紀語其齒則未滿五旬屈指朝紳孰如臣多河海之恩莫量涓埃之報未效中夜思惟如負大何伊況兄弟聯翩步武卿列乃以寒素之門便同蟬赫之家入而悸恐出而懍惕臨淵集木未足以喩其萬一則今日以前无非臣憂災戒亢之時而乃者冥升更進一步曳履之班棣萼交輝若非人怒必有鬼猜正爲臣準備語臣安得不魂驚神爽歷屢日而靡定也臣病母在堂崦嵫日迫以榮慰悅人子常情手擎華誥相對感泣而念到盈滿忽焉若不知喜者然卽此而臣之衷情庶幾俯燭矣惟我殿下天地於臣父母於臣生成之澤旣極於浹骨曲保之恩何靳於反汗乎且臣濫叨畿臬隨事潰劣及瓜而仍初無一分裨益罔功而賞徒竊兩遭資級臣實自愧人謂斯何峻秩勢難冒膺重寄義在當遞玆敢瀝血陳章仰瀆宸嚴伏乞聖慈特軫嚬笑之愛俯察肝膈之懇亟收新資仍遞臣見職以重名器以安賤分千萬幸甚臣無任屛營祈懇之至答曰省疏具悉行部不可緩卿其勿辭肅命
정조 11년
開城留守閔鍾顯疏曰伏以祗謁于陵鑾蹕穩旋天日淸朗士民欣聳區區下情曷任忭幸臣於日者伏奉除書以臣爲開城留守臣聞命惝怳以惶以感經涉屢日不能自措念臣不才無似最居人下而生際休明之運身沐雨露之澤前後揚歷涯分已踰每一思惟慙懼交集乃若分司管理之地舊都保釐之責自昔遴選多屬於宿望通才而今乃擧以畀之於如臣淺陋疎闇者其爲玷聖簡而乖物情恐非細故也且臣伏聞本營弊源近益滋痼雖得諳練事務之人委任責成猶恐其不克有濟況以臣之生受齟齬無所通曉而膺是命於是會蘇祛之效初非可論僨敗之咎理所必至此又臣之所大懼也用敢不避僭猥之誅仰瀆崇嚴之聽伏乞天地父母俯賜諒察亟遞臣新授職名俾公私兩幸不勝大願臣無任屛營祈懇之至答曰省疏具悉卿其勿辭行公
정조 11년
丁未八月十九日巳時上御重熙堂都承旨入侍時行都承旨沈豐之記事官金孝建記注官承膺祚記事官尹行任以次進伏訖上曰明日次對爲之云乎豐之曰聞大臣已爲出令云矣上曰翰林囚單子催促賤臣承命出傳上曰藝文館下吏囚禁人竝令放送可也命退承史退出
정조 11년
丁未八月十九日酉時上御重熙堂右承旨入侍時右承旨趙衍德假注書趙台榮記注官承膺祚記事官尹行任二直提學李秉模以次進伏訖上敎秉模曰祈稔閣將欲懸板首題先朝御製原韻次題今番御製列書諸臣賡什高陽郡射亭亦爲懸板以資秩書之明朝入之可也秉模曰日吉辰良回鑾萬安不勝慶幸而在昔世祖朝御射安巖洞打圍發矢三中以安不忘危之意至有下敎今番御矢五中在群下亦爲欣忭矣上曰予亦爲喜耳上曰開城留守明日辭朝出榻敎命書傳敎曰時囚罪人李宗烈分揀放送又命書傳敎曰戶曹判書前望單子入之待下批牌招察任命退諸臣以次退出
정조 11년
行都承旨沈豐之坐左承旨李時秀病右承旨趙衍德坐直左副承旨朴天衡坐右副承旨洪仁浩坐直同副承旨南鶴聞坐注書金孝建仕直一員未差假注書趙台榮仕事變假注書李羲觀仕
정조 11년
南鶴聞啓曰上言三日內回啓曾有定式而禮曹限內未盡回啓兵曹全不回啓揆以事體誠甚未安該曹堂上竝推考何如傳曰允
정조 11년
沈豐之啓曰自明日至再明日國忌齋戒正日相値視事頉稟之意敢啓傳曰知道
정조 11년
以專經文臣殿講文臣製述及專經武臣試射以何日擧行取稟傳于李時秀曰再明日爲之
정조 11년
洪仁浩以都摠府言啓曰今日入直內三廳武兼禁軍及軍兵等中日習射請出標信傳曰知道近仗軍士今日試取
정조 11년
李時秀啓曰合辭方張之時兩司無詣臺之員事甚未安除在外疏批及傳旨未下外未肅拜呈告人員竝卽牌招何如傳曰允
정조 11년
以執義洪聖淵掌令權坪吳著持平沈銖吳彦敎正言金孝眞趙星逵牌不進罷職傳旨傳于洪仁浩曰只推
정조 11년
洪仁浩啓曰備邊司郞廳來言今日賓廳日次而無時急稟定事不得來會云矣敢啓傳曰久未爲之午後來會
정조 11년
洪仁浩啓曰執義洪聖淵掌令權坪吳著持平沈銖吳彦敎正言金孝眞趙星逵旣有只推之命竝卽牌招何如傳曰允
정조 11년
洪仁浩啓曰大司憲鄭好仁執義洪聖淵掌令吳著權坪持平沈銖吳彦敎牌不進監察茶時之意敢啓傳曰知道
정조 11년
傳于趙衍德曰大臣備局堂上引見
정조 11년
傳于趙衍德曰戶曹判書更爲牌招
정조 11년
有政吏批判書吳載純進參判李秉模進參議曺允大傳旨未下右副承旨洪仁浩進以鄭昌順爲兵曹判書金履素爲同經筵鄭民始爲司饔提調李文源爲惠民提調徐有隣爲禮賓提調李彦藎爲尙衣主簿尹晦東爲活人別提韓光會爲判義禁
정조 11년
兵批判書未差參判黃昇源病參議柳誼入直進參知鄭東浚病同副承旨南鶴聞進無政事
정조 11년
洪仁浩啓曰判義禁韓光會牌不進推考傳旨今方捧入矣時囚罪人今日內議處照律事命下而如是違牌事甚未安更卽牌招何如傳曰允
정조 11년
洪仁浩啓曰兵曹判書鄭昌順牌不進推考傳旨今方捧入而命召傳授一時爲急如是違牌事甚未安更卽牌招何如傳曰允
정조 11년
洪仁浩啓曰兵曹判書鄭昌順再牌不進推考傳旨今方捧入而命召傳授一時爲急而連事違召不卽承膺事體所在誠極未安所當更請牌招而係是一日三牌何以爲之敢稟傳曰更爲牌招
정조 11년
沈豐之以內醫院言啓曰年例燕貿唐藥材依昨年磨鍊別單書入之意敢啓傳曰知道
정조 11년
趙衍德以奉常寺言啓曰東籍親耕田所種皮黍打作則所出爲一石五斗皮粘粟打作則所出爲一石四斗皮稷打作則所出爲三石十二斗之意敢啓傳曰知道
정조 11년
洪仁浩以吏曹言啓曰卽接京畿監司徐有防移文則以爲坡州幼學李齊奎白活內矣身居生於本州矣身父世潤年八十二歲尙未蒙加資之典有此呼籲之擧令該曹稟處云云而判付內依他上言例文移該曹使之一體回啓事判下判付內辭意奉審施行宜當爲辭矣今番所下臣曹上言判付內乙未年七十人之前此因上言皆許壽職以伊年有推恩之擧而見漏也今不可異同亦不必窮査群老中計年乙未爲七十歲者一竝依願施行其餘卽授節階事命下矣今此李世潤之年今爲八十二歲則在乙未恰漏七十依他例一體施以加資之典何如傳曰允此後上言人中如有乙未年七十而未蒙一資者明是見漏回啓時直以許施措語事知悉擧行可也
정조 11년
洪仁浩以御營廳言啓曰今八月二十一日景慕宮展拜時依兵曹啓下節目集春營入直軍二十名領軍把摠曺夏彬哨官崔祐梁率領月覲門左邊設布帳外排立東營入直軍三十名把摠李燁哨官李夏邦率領宮大門外把守而竝待標信出用解嚴後還入直間集春營哨官蔡述夏東營哨官丁龜泰代直之意敢啓傳曰知道
정조 11년
趙衍德以守御廳言啓曰各軍門諸將官射講時柳葉箭連五巡全布者別單書入事曾有定式矣本廳今朔射講時把摠成致鳳柳葉箭連五巡全布故別單書入之意敢啓傳曰知道
정조 11년
禁府啓目慶興前府使洪致範原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允爲旀今日內以草記議處照律
정조 11년
又啓目前內禁將李邦鵬原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓削職放送
정조 11년
又啓目典祀官洪樂淵原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允爲旀以草記今日內議處照律
정조 11년
又啓目一內禁軍趙岡原情云云傳旨內辭緣泛稱遲晩刑推得情何如判付啓除刑推以草記議處照律
정조 11년
趙衍德以義禁府言啓曰時囚罪人洪樂淵洪致範等原情公事判付內以草記議處照律事命下矣洪樂淵身爲典祀官莫重祭酒不能審愼注進之際致有纖介之浮出事之驚駭莫此爲甚以此照律取考律文則大明律祭享條有曰若大祀牲牢玉帛黍稷之屬不如法一事缺少者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣洪樂淵杖八十收贖奪告身三等放送洪致範赴任遲滯飭敎何如而蔚珍至於咸興雖曰千餘里之遠除拜後三十餘日始到營下者事極稽緩以此照律罪取考律文則大明律官員赴任過限條有曰凡已除官員在外者以領照會日爲始若無故過限者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣洪致範杖八十收贖奪告身三等放送趙岡從駕陪衛何等愼嚴而身爲禁旅不謹制馬有此橫走戞過之擧師律所在誠極驚駭以此照律罪取考律文則大明律從駕稽違條有曰若從車駕行而逃者杖一百邊遠充軍大典通編推斷條有曰若犯私罪杖一百以上決杖告身盡行追奪同條有曰凡擬罪時功臣子與孫杖流以下許贖云矣趙岡祖儆揚武原從功臣云杖一百邊遠充軍以功臣孫依法典收贖告身盡行追奪放送何如傳曰允如有功議各減一等洪樂淵罷職放送可也
정조 11년
戶曹判書徐有隣疏曰伏以禮展陵園慕伸羹墻天氣淸朗鑾輿穩旋臣民欣忭曷有其極仍伏念度支恩命又何爲而及於臣也臣之本末長短莫逃於淵鑑以才則空疎以識則昏憒百不肖似一無寸長至若錢穀管轄尤所昧昧惠局重任豈有一分可堪之望而五六年來盤礴遲徊者始也備數於承佐終焉怵分於瀆擾辭不獲遂恬若固有措畫期會之間瘡疣百出而其不至大僨誤大狼狽賴君之靈耳每一循省感愧交竝今又加之以司農之職重之以理財之事是奚異於僬僥之扛鼎蚊虻之負山乎伊況歲入漸縮國用難繼雖使有才諝多幹局之人當之補漏牽架尙患未濟儱侗如臣譾劣如臣者顧何望其斟量出入裁酌損益俾公私有裕上下俱足也哉且臣於年前見叨是職以一國財賦之不可兜攬瀝血上章獲蒙體下之恩必遞之義參倚前衡今若左提右挈揚揚冒出其將作兩截人矣聖明奚取於臣而任使之也在惠局貽蹲池之譏在度支切循墻之願昨日違傲良非得已荐召之下承膺無路玆敢隨詣闕外略暴至懇伏乞聖慈俯垂鑑諒亟將臣本兼諸任竝許遞改俾公務毋曠賤分獲安不勝大願答曰省疏具悉宿趼不必辭爲兼帶惠堂許遞卿其勿辭行公
정조 11년
咸鏡監司李性源疏曰伏以禮展陵園睿慕克伸試兼文武群情咸聳日吉辰良天蹕穩旋區區下忱實不勝歡忭之至臣之待罪松營恰過半載徒費廩祿一無猷爲各庫烏有百弊蝟興官府殆不成樣軍民擧皆渙散而臣乃雍容坐視一味尸素日夕愧懼惟重譴是俟乃於趁班上來之際忽伏奉北藩移除之命臣誠驚惶震慄莫省其何以致此也噫居留閑任也而臣之不事事已如此況此鎖鑰之重非比諸路邑鎭新換規模猶屬草創凋瘵未蘇年穀又欠豐穰此時此任又須通材鍊手方可以庶卒成績無負重寄而乃以如臣已試蔑效者苟然充授不少難愼臣雖欲憑恃寵靈殫竭驅策畢竟僨誤又將如松之爲臣身狼狽雖不足恤其於辱聖簡而來物議何哉臣受恩如天圖報無地前後六節榮輝已極環視在廷殆無與比感激趨赴卽是常情顧何敢張皇辭巽自甘不誠之歸而衰邁轉甚神精益耗尋常簿書猶多顚錯一路重任決知無堪承之望若其過福之災踰分之懼猶未敢費辭自引也納符體重雖已章皇出肅而反復揣量終難冒赴玆敢略控短籲悉暴衷懇伏乞天地父母俯垂愍察亟賜遞改俾重藩無曠賤分獲安不勝幸甚答曰省疏具悉卿其勿辭往欽哉